Burj Khalifa

Burj Khalifa ibn Zayid ( eli Khalifa ibn Zayidin torni, aikaisemmin Burj Dubai,  eli Dubai-torni) on Dubaissa Arabiemiirikunnissa sijaitseva 828 metriä korkea pilvenpiirtäjä, joka on maailman korkein rakennus. Rakennustyöt aloitettiin 21. syyskuuta 2004. Tornin avajaiset pidettiin 4. tammikuuta 2010.

Rakennus on osa kahden neliökilometrin kehityshanketta nimeltä ”Downtown Burj Dubai”. Tornin arkkitehtina toimii Adrian Smith, joka työskenteli Skidmore, Owings and Merrillissä (SOM) vuoteen 2006 saakka. Chicagossa toimiva arkkitehtuuri- ja insinöörifirma SOM on vastuussa projektista. Päärakentajat ovat Samsung Engineering & Construction, Besix ja Arabtec. Rakennustöiden manageriksi valittiin Turner Construction Company.

Rakennus nimettiin avajaisseremoniassa uudestaan Arabiemiirikuntien presidentin Khalifa ibn Zayid ibn Sultan Al Nahyan mukaan.

Perustietoa 
Burj Khalifan rakennustyöt aloitettiin vuonna 2004, ja torni avattiin tammikuussa 2010. Alkuperäinen valmistumisajankohta oli vuoden 2008 joulukuu, mutta muun muassa julkisivussa käytettävien lasielementtien asentamisen aloittamisen myöhästyminen viivästytti valmistumista.

Lopullinen rakennuksen korkeus on 828 metriä ja siinä on 162 kerrosta. Rakennukseen oli heinäkuuhun 2007 mennessä käytetty 313 700 kuutiometriä betonia ja 62 200 tonnia terästä. Rakennuksen vakaus on pyritty takaamaan käyttämällä perustuksiin 45 000 kuutiometriä ja 110 000 tonnia betonia sekä 192 kappaletta läpimitaltaan 1,5 metristä teräsvahvisteista paalua, jotka yltävät yli 50 metrin syvyyteen. Rakennuksen sähkönkulutus suurimmillaan on 36 MW.

Rakennuksessa on asuntoja ja työpaikka arviolta 35 000 ihmiselle. Burj Khalifa on keskipisteenä yli 200 hehtaaria käsittävässä laajemmassa rakennusprojektissa, joka kaikkinensa maksaa arviolta 20 miljardia dollaria. Dubain kaupunkia kutsutaankin joskus yhdeksi maailman suurimmista rakennustyömaista.

Burj Khalifan 122. kerroksessa 442 metrin korkeudessa sijaitsee 200 paikkainen At.mosphere-ravintola. Lisäksi rakennuksessa on mm. Giorgio Armanin nimikkohotelli ja 452 metrin korkeudessa (tornin puolivälissä) maailman kolmanneksi korkein näköalatasanne.

Suunnittelu 
Tornin on suunnitellut tunnettu yhdysvaltalainen arkkitehtitoimisto Skidmore, Owings and Merrill, jonka suunnittelema on myös New Yorkin syyskuun 11. päivän terrori-iskuissa tuhoutuneiden World Trade Centereiden tilalle tuleva 541 metrin korkeuteen nouseva One World Trade Center. Burj Dubain pääarkkitehti on yhdysvaltalainen Adrian Smith, joka on suunnitellut mm. Kiinan Shanghaissa sijaitsevan Jin Mao Towerin sekä useita muita merkittäviä pilvenpiirtäjiä ympäri maailman. Rakennukseen tulee 57 Otiksen valmistamaa hissiä (mukaan lukien kaksi erittäin nopeaa, 10 m/s nopeudella toimivaa hissiä) sekä kahdeksan liukuporrasta. Tornin suunnittelussa ja muotoilussa on pyritty siihen, että mahdollisimman useista tiloista olisi näkymä ulos. Rakennuksen sisustuksessa näkyy ainakin Giorgio Armanin kädenjälki.

Kritiikkiä 
 Valtavan pilvenpiirtäjän tarpeellisuutta Dubaissa on epäilty, sillä Dubain metropolialueella on vain noin 3 miljoonaa asukasta (koko Arabiemiirikunnissakin vain noin 9,5 miljoonaa). Dubai on toisaalta erittäin voimakkaasti kasvavaa aluetta, ja sen talous kasvoikin lähes 17 % vuosivauhtia vuonna 2004.

Ongelmia 
7. tammikuuta 2007 pilvenpiirtäjän virallisten sivujen mukaan insinöörit löysivät pieniä murtumia pilvenpiirtäjän perustuksista. Murtumia ei kuitenkaan katsottu vakaviksi, joten rakennustöitä ei keskeytetty.

Rakennuksen lasielementtien suhteen oli pitkään epävarmuutta ja niiden kiinnitys viivästyi kuukausilla, sillä sveitsiläinen Schmidlin Ltd Facade Technology, alkuperäinen yritys jonka piti toimittaa elementit rakennukseen, meni konkurssiin helmikuussa 2006. Lopulliset lasielementit toimitti kiinalainen yritys.

Korkeus

Aikajana 
Alkuperäinen tieto korkeudesta oli: ”Tornin korkeus, jota ei vielä ole paljastettu, ylittää 610 metriä ja on merkittävästi korkeampi kuin mikään olemassa oleva tai nyt suunnitteilla oleva rakennus”
 21. syyskuuta 2004: Emaarin urakoitsijat aloittivat rakennustyöt. 
 Helmikuu 2007: Ohitti kerroksissaan Sears Towerin.
 13. toukokuuta 2007: Asetti ennätyksen suurimmalle pystysuoraan pumpatulle määrälle betonia 452 metrillä, ohittaen Taipei 101 pumpatun betonimäärän (449,2 m).
 21. heinäkuuta 2007: Ohitti Taipei 101:en, jonka korkeus on 509,2 metriä, tehden rakennuksesta maailman korkeimman asuin- ja toimistorakennuksen.
 12. elokuuta 2007: Ohitti Sears Towerin antennin korkeuden, joka on 527,3 metrin korkeudessa.
 3. syyskuuta 2007: Rakennuksesta tuli toiseksi korkein vapaasti seisova rakennus, sen ohittaessa Ostankinon televisiotornin Moskovassa. 
 12. syyskuuta 2007: 553,3 metriä korkeana, Burj Dubaista tuli maailman korkein vapaasti seisova rakennus, ohittaen CN Towerin Torontossa.
 7. huhtikuuta 2008: 629 metriä korkeana rakennus ohitti KVLY-TV-maston korkeuden, tullen maailman korkeimmaksi rakennelmaksi.
 17. kesäkuuta 2008: Emaar julkisti, että Burj Khalifan korkeus on yli 636 metriä ja, että sen lopullista korkeutta ei kerrota ennen sen valmistumista syyskuussa 2009.
 1. syyskuuta 2008: Korkeus oli jo 688 metriä, joka teki tornista maailman korkeimman rakennuksen ikinä ohittaen edellisen ennätyksen, jota piti hallussaan vuonna 1991 romahtanut Varsovan radiomasto Puolassa. 
 17. tammikuuta 2009: Torni kohosi 818 metrin korkeuteen.
 4. tammikuuta 2010: Torni avattiin. Lopulliseksi korkeudeksi kerrotaan 828 m.

Ennätykset 

 Korkein rakennelma: 828 metriä (entinen ennätys KVLY-TV-masto - 628,8 m)
 Korkein vapaasti seisova rakennus: 828 metriä (ennen CN Tower - 553,3 m) 
 Rakennus jossa eniten kerroksia: 163 (ennen Sears Tower / World Trade Center - 110)
 Korkein pystysuoraan pumpattu betonimäärä (rakennukseen): 601 metriä (ennen Taipei 101 - 449,2 m) 
 Korkein pystysuoraan pumpattu betonimäärä (mihin tahansa): 601 metriä (ennen Riva del Garda Hydroelectric Power Plant - 532 m) 
 Historian ensimmäinen maailman korkein rakennus, jossa on asuntotiloja.

Viivytys 
Emaar Properties julkisti 9. kesäkuuta 2008, että Burj Khalifan rakennustyöt viivästyvät ja se saadaan valmiiksi syyskuussa 2009. Lopulta rakennustöiden valmistuminen kuitenkin venyi tammikuulle 2010. Rakennus vihittiin käyttöönsä 4. tammikuuta 2010.

Dubai Fountain 

Burj Khalifan ulkopuolella on ennätysmäinen suihkulähdejärjestelmä, jonka on suunnitellut WET Design. Järjestelmä maksoi yhteensä noin 217 miljoonaa dollaria. Siihen sisältyy 6600 valoa ja 50 värillistä projektoria, ja se on 275 metriä pitkä ja suihkuttaa vettä 150 metrin korkeuteen. Siihen kuuluu myös valikoima musiikkia klassisesta vaihtoehtoiseen arabialaiseen ja maailmanmusiikkiin. 26. lokakuuta 2008 Emaar julkisti perustuen nimikilpailuun, että suihkulähdettä aletaan kutsua Dubai Fountainiksi.

Kuvia rakentamisen eri vaiheista

Lähteet

Aiheesta muualla 

 Burj Khalifan viralliset kotisivut
 Burj Khalifa – Emporis Buildings
 Burj Khalifan tiedot SkyscrapePage.comissa
 Burjdubaiskyscraper.com 
 Burj Khalifa (Downtown Dubai) - TEN Real Estate

Dubain pilvenpiirtäjät
Asuinrakennukset
Seulonnan keskeiset artikkelit